b'\n_START_ARTICLE_\nJohn Grinder\n_START_SECTION_\n\xc5\xbdivljenje in delo\n_START_PARAGRAPH_\nGrinder je v zgodnjih 1960-ih diplomiral iz psihologije na Univerzi San Francisca. Zatem je vstopil v kopensko vojsko Zdru\xc5\xbeenih dr\xc5\xbeav Amerike, kjer je med hladno vojno v Evropi slu\xc5\xbeil kot stotnik v Specialnih silah, potem pa je delal za Obve\xc5\xa1\xc4\x8devalno agencijo Zdru\xc5\xbeenih dr\xc5\xbeav Amerike. V poznih 1960-ih se je vrnil na fakulteto na \xc5\xa1tudij jezikoslovja ter leta 1971 zaklju\xc4\x8dil doktorski \xc5\xa1tudij na Univerzi Kalifornije v  San Diegu.\xc2\xa0 Njegovo disertacijo z naslovom On Deletion Phenomena in English je leta 1976 izdala zalo\xc5\xbeba Mouton._NEWLINE_V zgodnjih 1970-ih je Grinder deloval v laboratoriju Georgea A. Millerja Univerzi Rockefeller, po doktoratu pa se je zaposlil kot profesor asistent na jezikoslovni fakulteti na Univerzi Kalifornije, Santa Cruz (UCSC). Posvetil se je raziskovanju ter pou\xc4\x8devanju na dodiplomskem in podiplomskem \xc5\xa1tudiju. Njegove raziskave so temeljile na teorijah pretvorbene slovnice Noama Chomskega, \xc5\xa1e posebej na skladnji in fenomenu izbrisa. S Paulom Postalom je objavil ve\xc4\x8d raziskovalnih del o skladenjski strukturi vezani na "manjkajo\xc4\x8de predhodnike" oziroma parazitske vrzeli vezane na zaimke. Trdita, da je skladenjska struktura izbrisanega glagola (VP) popolna.\xc2\xa0 Edward Klima, mentor Grinderja in Postala na UCSC, se je priklju\xc4\x8dil zgodnjemu razvoju generativne semantike._NEWLINE_Grinder je s Suzette Elgin postal soavtor jezikoslovnega u\xc4\x8dbenika z naslovom A Guide to Transformational Grammar: History, Theory, Practice. Leta 2005 je s Tomom Mallojem in Carmen Bostic St Clair v akademski reviji Cybernetics and Human Knowing objavil Steps to an Ecology of Emergence.\n_START_SECTION_\nRazvoj nevro-lingvisti\xc4\x8dnega programiranja (NLP)\n_START_PARAGRAPH_\nLeta 1972 (med Grinderjevim delom na UCSC) je h Grinderju pristopil Richard Bandler, dodiplomski \xc5\xa1tudent psihologije, in sicer glede pomo\xc4\x8di na dolo\xc4\x8denih podro\xc4\x8djih modeliranja Gestalt terapije. Bandler in njegov dober prijatelj Frank Pucelik sta porabila veliko \xc4\x8dasa za snemanje in obdelavo posnetkov Fritza Pearlsa (ustanovitelja Gestalt terapije) in se med intenzivnimi skupinskimi terapijami implicitno nau\xc4\x8dila Gestalt terapije. Grinder je \xc4\x8dez nekaj \xc4\x8dasa bil povabljen k sodelovanju pri skupinskih debatah. Po za\xc4\x8detnem tihem opazovanju je Grinder s\xc4\x8dasoma pristopil k Bandlerju in Puceliku s svojimi opa\xc5\xbeanji in vpra\xc5\xa1anji. Pustil je ogromen vtis na Pucelika in kasneje bil imenovan kot "pravi genij". Bandler in Pucelik sta Grinderja povabila k sodelovanju, kar je postopoma vodilo do tesne ekipe. \xc4\x8ceprav so bili Bandler, Grinder in Pucelik vodilna sila, je v njej sodelovalo ve\xc4\x8d \xc5\xa1tudentov, ki so po mnenju Pucelika prispevali "hudi\xc4\x8devo veliko". Konec koncev so vse te nepla\xc4\x8dane ure raziskovanja mo\xc4\x8dno prispevale k oblikovanju metasodobnega NLP-ja._NEWLINE_Tako sta Grinder in Bandler modelirala ve\xc4\x8d kognitivno vedenjskih vzorcev terapevtov, na primer Pearlsa in vodilno osebnost dru\xc5\xbeinske terapije, Virginio Satir, kasneje pa tudi vodilno osebnost hipnoze in psihiatrije Miltona Ericksona. Rezultat tega so bile izdane  knjige: The Structure of Magic 2. in 2. del (1975, 1976), Patterns of the Hypnotic Techniques of Milton H. Erickson 1. in 2. del (1975, 1977) in Changing With Families (1976). Ta dela so zasnovala osnovno metodologijo, ki je postala temelj nevro-lingvisti\xc4\x8dnega programiranja._NEWLINE_Trojica je za\xc4\x8dela prirejati seminarje in voditi skupine, ki so slu\xc5\xbeile kot prostor za urjenje in testiranje novo odkritih vzorcev, hkrati pa prilo\xc5\xbenost za prenos spretnosti udele\xc5\xbeencem. Na podlagi transkriptov iz seminarjev je bilo izdanih ve\xc4\x8d knjig, vklju\xc4\x8dno s knjigo Frogs into Princes (1979). V tem obdobju je bila povabljena k sodelovanju kreativna skupina \xc5\xa1tudentov, kot so Robert Dilts, Leslie Cameron-Bandler, Judith DeLozier, Stephen Gilligan in David Gordon (Bandler, Grinder in Pucelik so jih po diplomiranju prve generacije imenovali za drugo generacijo sooblikovalcev)._NEWLINE_Leta 1977 je Bandler predlagal, da Pucelika iz osebnih razlogov izlo\xc4\x8dijo iz skupine, s \xc4\x8dimer so se soglasno strinjali. Nedolgo zatem so se Bandler, Grinder in njuna skupina sodelavcev ostro raz\xc5\xa1li in tako zaklju\xc4\x8dili s sodelovanjem. Zatem se je mnogo \xc4\x8dlanov skupine podalo na samostojno pot in NLP peljalo v svojo smer. Nekatere Bandlerjeve in Grinderjeve knjige so se zaradi pravnih te\xc5\xbeav prenehale tiskati. Structure I & II in Patterns I & II - knjige, ki veljajo za temelj podro\xc4\x8dja - so bile kasneje ponovno izdane. Bandler je posku\xc5\xa1al legalno za\xc5\xa1\xc4\x8dititi izraz nevro-lingvisti\xc4\x8dno programiranje (NLP), ki pa je bilo prepoznano kot splo\xc5\xa1ni izraz in ga zaradi tega ni bilo mogo\xc4\x8de uporabiti za ime za\xc5\xa1\xc4\x8ditene blagovne znamke. Grinder in Bandler sta re\xc5\xa1ila spore okrog leta 2001 in tako naredila prostor za nadaljnji razvoj NLP-ja kot zakonitega podro\xc4\x8dja dela.\n_START_SECTION_\n"New code" NLP\n_START_PARAGRAPH_\nGlavni \xc4\x8dlanek: New Code of NLP_NEWLINE_Med leti 1982 in 1987 sta Grinder in Judith DeLozier pod mo\xc4\x8dnim vtisom antropologa in sistemskega teoretika Gregoryja Batesona, ki se je mo\xc4\x8dno osredoto\xc4\x8dal na ekologijo kot psiholo\xc5\xa1ki konstrukt, sodelovala pri razvoju "New code" NLP-ja. (Grinder in Bateson sta se spoznala v 1970-ih med sodelovanjem s Kresge kolid\xc5\xbeem na Univerzi Kalifornije, Santa Cruz). Grinder in Delozier sta predstavila estetski okvir za "klasi\xc4\x8dno kodo" NLP-ja, ki pojasnjuje vklju\xc4\x8denost ekologije in nezavednega v njunem delu v zvezi s spremembami v NLP-ju. v NLP-ju "ekologija" predstavlja spo\xc5\xa1tovanje integritete sistema kot celote ko se v sistem uvajajo spremembe; "sistem" pa v tem primeru sestavlja \xc4\x8dlovekov model sveta in posledice tega modela v njegovem okolju. V praksi upo\xc5\xa1tevanje tega zajema vpra\xc5\xa1anja, kot so: "Katere so predvidene posledice te spremembe?", "Katere druge posledice bi lahko imele te spremembe in ali so te posledice za\xc5\xbeelene?" in "Ali je ta sprememba \xc5\xa1e vedno dobra ideja?"._NEWLINE_Seminarji so bili transkribirani in objavljeni leta 1987 kot Turtles All the Way Down; Prerequisites to Personal Genius._NEWLINE_John Grinder in Carmen Bostic St Clair sta dalje razvijala "New code" NLP. (Bostic St Clair je ustanovila Quantum Leap Inc., podjetje, ki se ukvarja s kulturnimi spremembami in svetovanjem). Grinder in Bostic St Clair nadaljujeta z javnimi NLP seminarji v mednarodnem prostoru od leta 2014. Leta 2001 je Grinder skupaj z Bostic St Clair izdal Whispering in the Wind, "z naborom priporo\xc4\x8dil o tem, kako specifi\xc4\x8dno lahko NLP izbolj\xc5\xa1a svojo prakso in zavzame pripadajo\xc4\x8di polo\xc5\xbeaj kot znanstveno podkrepljeno podro\xc4\x8dje z nata\xc4\x8dnim fokusom na modeliranju ekstremov \xc4\x8dlovekovega vedenja: odli\xc4\x8dnosti in uspe\xc5\xa1nih ljudi, ki jim dejansko uspe". Grinder se od takrat naprej mo\xc4\x8dno zavzema, da se podro\xc4\x8dje ponovno za\xc4\x8dne posve\xc4\x8dati temu, kar verjame, da je jedro NLP-ja: modeliranju.'